RBF พุ่ง 8% ทำ “ออลไทม์ไฮ” รับผลบวก “กัญชง” ดันกำไรปี 65 โต 81%
RBF ราคาวิ่ง 8% โบรกฯ แนะ “ซื้อ” รับอานิสงส์ใบอนุญาตโรงสกัดและเพาะปลูกกัญชง นอกจากนี้การที่บริษัทหันมาต่อยอดธุรกิจ food ingredient ที่ related กับกัญชงจะส่งผลให้ผลการดำเนินงานเติบโตตั้งแต่ไตรมาส 2 และจะเติบโตสูงถึง 81% ในปี 65
22 มิ.ย. 2564

ผู้สื่อข่าวรายงานว่าวันนี้ (22 มิ.ย.64) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 15.46 น. อยู่ที่ระดับ 21 บาท ปรับเพิ่มขึ้น 1.50 บาท หรือ 7.69% โดยทำจุดสูงสุดที่ 21.60 บาท และทำจุดต่ำสุดที่ 19.40 บาท ด้วยมูลค่าการซื้อขาย 1.14 พันล้านบาท โดยราคาหุ้นปรับตัวขึ้นทำจุดสูงสุดใหม่ (ออลไทม์ไฮ) ตั้งแต่เข้าซื้อขายในตลาดหลักทรัพย์ฯ

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (22 มิถุนายน 2564) ประเมินเกี่ยวกับ RBF โดยคาดเกิดจากแรงเก็งกำไรเกี่ยวกับความคืบหน้าใบอนุญาตโรงสกัดกับใบอนุญาตเพาะปลูกจากทางอย. ที่จะชัดเจนใน 1-2 เดือนนี้หลังต้นเดือนที่ผ่านมา อย.มีอนุมัติใบอนุญาตนำเข้าและเพาะปลูกเพิ่มเติมแก่ภาคเอกชนและหน่วยงานรัฐบางราย (ยังไม่มีอนุมัติโรงสกัด) 
โดยเชิงปัจจัยพื้นฐานไม่ใช่ประเด็นใหม่ทั้งนี้ยังคงคาดว่า RBF จะได้ใบอนุญาตเพาะปลูกและโรงสกัดภายในไตรมาส 3/2564 และคาดจะเริ่มผลิตและจำหน่ายสารสกัดเกี่ยวเนื่องกัญชงได้ต้นปีหน้าเป็นต้นไป โดยปีหน้าหากเพาะปลูกได้ 2 ฤดูกาลตามเป้าซึ่งฝ่ายวิจัยคาดจะมีรายได้จากสาร CBD และผลผลิตเกี่ยวเนื่องกับกัญชงราว 1.3 พันล้านบาทจากปี 2563 ที่ส่วนใหญ่เป็นการขายสารแต่งกลิ่นสังเคราะห์ (Terpene) ราว 104 ลบ. ผลักดันรายได้และกำไรสุทธิปี 2565 โตก้าวกระโดดกว่า 41% และ 81% ตามลำดับ
อย่างไรก็ตามคงคำแนะนำ “ซื้อ” มีราคาเป้าหมาย 20.80 บาท อิง PER 40 เท่า แม้ระยะสั้นราคาจะปรับขึ้นมาใกล้เคียงราคาเป้าหมายแต่ฝ่ายวิจัยมองว่าผู้มีหุ้นอยู่สามารถ Let profit run ต่อได้ ในขณะที่ผู้ที่ยังไม่มีหุ้นแนะนำรอซื้อเมื่ออ่อนตัว โดยฝ่ายวิจัยชอบ RBF ที่การกลับมา focus ที่ถนัดและการต่อยอดธุรกิจ food ingredient ที่ related กับกัญชงทำให้ทิศทางการดำเนินงานตั้งแต่ไตรมาส 2/2564 จะกลับเข้าสู่วัฏจักรการเติบโตสูงอีกครั้งโดยเฉพาะปี 2565 ที่จะเพิ่มขึ้น 81%